Dobrošicy

Dobrošicy ( Doberschütz) su wjes  w hornjołužiskim wokrjesu Budyšin. Słušeja k Njeswačanskej gmejnje a leža 155 metrow nad mórskej hładźinu. Hač do lěta 1974 běchu samostatna gmejna z wjesnym dźělom Koslow (wot 1936).

Susodne wjeski su Koslow w sewjeru, Liša Hora we wuchodźe, Jaseńca (gmejna Bóšicy) w juhu a Hórki (gmejna Chrósćicy) w juhozapadźe.

 Stawizny 
mini|left|Knježi dom w Dobrošicach
Prěnje historiske naspomnjenje jako sydło wěsteho knjeza Johannes de Doberswicz pochadźa z lěta 1350. Tež w přichodnych lětstotkach běchu Dobrošicy knježe sydło a stejišćo ryćerkubła, kotrež wukonješe ležownostne knjejstwo we wsy.

Swójsku šulu mějachu we wsy jenož 14 lět, a to wot 1948 do 1962 na tamnišim hrodźe.Alfons Handrik: Šula w Dobrošicach jenož krótki čas wobstała. SN, 14. julija 2016, str. 6

 Wobydlerstwo a rěč 
We 1880tych lětach mějachu Dobrošicy po Mukowej statistice 132 wobydlerjow, z nich 122 Serbow (92 %). W lěće 1925 bě wot 153 wobydlerjow 145 katolskich (95 %). Arnošt Černik zwěsći 1956 serbski podźěl wobydlerstwa wot hišće 73,4 %.

W lěće 1995 mějachu Dobrošicy 140 wobydlerjow, z nich 99 serbsce rěčacych (70,7 %).Jurij Knebel: Dobrošicy – hišće serbska wjes. W Rozhledźe 9/1995 [45], str. 313–315 We wsy nadeńdźe so katolska kapałka swj. Jana Křćenika, kotraž słuša ke Chróšćanskej wosadźe. Ewangelska diaspora přisłuša Njeswačanskej wosadźe.

Po ludličenju w lěće 2011 bydlachu we wsy 107 wobydlerjow w přerěznej starobje wot 48,3 lět (Sakska: 46,4).Wuslědki ludličenja 2011 za Njeswačidło (pdf)

 Ležownostne mjena 
Arnošt Muka je slědowace ležownostne mjena w swojej Statistice zapisał: Zahon, Sćiny, Jasno, Krušwiny, na Babach.

 Wosobiny 
 Michał Mič (1879–1946) – farar, domiznowědnik
 Jakub Šajba (1899–1956) – pismikistajer, nakładnik, starosta Sokoła a Domowinski funkcionar

 Žórła 

mini|center|upright=1.7|Powětrowy wobraz (2018)

 Wotkaz 

Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Njeswačidło
Kategorija:Sydlišćo w serbskim sydlenskim rumje
Kategorija:Prěnje naspomnjenje 1350
Kategorija:Něhdyša gmejna (Wokrjes Budyšin)
Kategorija:Rozpušćenje gmejny 1974